  Майя Бывальцева Ижкарын Вормон парадлэсь валтӥсь репетицизэ 7-тӥ куартолэзьысь 5-тӥ куартолэзьлы выжтӥзы. Со Шор площадьын 15 часысен 18 часозь ортчоз. Со сярысь радъясьёс иворто. Быдӟым Атыкай ожын Вормонлы 73 ар тырмонлы сӥзем парадлэн валтӥсь репетициеныз валче мерлыко транспортлэн маршрутъёсыз воштӥськозы, нош карлэн шорысьтыз урамъёстӥ машинаен ветлон ворсамын луозы. Тодэ вайытом, Вормон парадлэн нырысетӥ репетициез 27-тӥ оштолэзе ортчиз. Отчы кужымо ёзэсъёсын ужасьёс, студентъёс, ожгар но мукет техника пыриськизы. Ижкарын Вормон парадлэн нырысетӥ репетициез Чакланъёсъя, 9-тӥ куартолэзе Вормон нуналлы сӥзем ужрадын выльдонъёс луозы. Кылсярысь, парадлэн историен герӟаськем люкетаз нырысьсэ Быдӟым Атыкай ож вакытысь тол дӥсьёсын адямиос мынозы. Озьы ик ужрадын азьвыл аръёслэсь ӧжытгес техника луоз. Озьы ке но, Парадын Удмуртиын поттэм ожгар техникаез но ож дыръя кутӥськись техникаез одно ик возьматозы. Ижкарын улӥсьёс но куноос, кылсярысь, «Тор» но «Оса» зенитно-ракетной комплексъёсты адӟыны быгатозы. Парад кык люкетэн луоз. Отчы 27 парад расчётъёс пыриськозы. Со кужымо ёзэсъёсын ужасьёс, кадет классъёсын дышетскисьёс, студентъёс но Атыкай музъемез гажан мылкыд пыӵатонъя клубъёсы ветлӥсьёс. Шествие 160 адямилэсь кылдытэм «Катюша» композициен йылпумъяськоз. Вормон Парадлэн репетициез озьы ик туннэ, 3-тӥ куартолэзе, ортчоз. Карлэн пресс-службаез ивортэмъя, соин валче 18 час 30 минутысен 22 часозь куд-ог урамъёсы транспортэз уз лэзе.  Тегъёс: Мерлык Ижкар Удмуртия праздникъёс ВормонНунал  